21 तोपों की सलामी, 400 यात्री गए मुंबई से ठाणे; 170 साल का पूरा सफर
Mumbai Bori Bunder Railway Station History Explained; Today History, Aaj Ka Itihas (इतिहास में आज) Bharat Mein Aaj Ka Itihaas | What Is The Significance Of Today? What Famous Thing Happened On This Day In history; आज देश के पहले पैसेंजर ट्रेन चलने के 69 साल पूरे होने पर भारत में रेलवे के शुरुआत के दिलचस्प किस्से को जानते हैं....
16 अप्रैल 1853 को बोरीबंदर रेलवे स्टेशन पर घड़ी में दोपहर 3.35 बजते ही मुंबई के गवर्नर जॉन एल्फिन्स्टन ने वहां खड़ी एक पैसेंजर ट्रेन को हरी झंडी दिखाई। इसके बाद 21 तोपों की सलामी के बीच सीटी मारते हुए ये ट्रेन आगे बढ़ गई। अगले डेढ़ घंटे में 34 किलोमीटर की दूरी तय करके ट्रेन ठाणे रेलवे स्टेशन पहुंची। इसके 14 डिब्बों में 400 यात्री बैठे हुए थे।
आज देश की पहली पैसेंजर ट्रेन चलने के 170 साल पूरे होने पर भारत में रेलवे की शुरुआत के दिलचस्प किस्से को जानते हैं....
‘खुशी से रेलवे ट्रैक पर फल-फूल रखकर पूजा कर रहे थे लोग’
16 अप्रैल के दिन मुंबई में सार्वजनिक छुट्टी की घोषणा की गई थी। इसीलिए रेलवे स्टेशन पर लोगों की भारी भीड़ जुटी थी। जब ट्रेन ट्रैक पर खड़ी थी, तो लोग रेलवे ट्रैक की पूजा कर रहे थे।
ऑस्ट्रेलिया के 'ओवरलोड टेलीग्राम एंड कूरियर' के मुताबिक, कोई ट्रैक पर लाल रंग का सिंदूर लगा रहा था तो कोई वहां फल-फूल रखकर प्रणाम कर रहा था। उनमें से कुछ लोग अगरबत्ती हाथ में लिए आंख बंद करके इस ट्रेन के चलने का इंतजार कर रहे थे। ये सबकुछ देखकर ऐसा लग रहा था कि ये ट्रेन उनके लिए किसी दैवीय शक्ति से कम नहीं है।
जब छुक-छुक करके ये ट्रेन रेलवे ट्रैक पर आगे बढ़ी तो खुशी से लोग चिल्ला रहे थे। ट्रेन के इंजन से निकलने वाला धुआं इन्हें रोमांचित कर रहा था। करीब 8 किलोमीटर चलने के बाद ये ट्रेन भायखला में रूकी जहां उसके इंंजन में पानी भरा गया। इसके बाद सायन में भी थोड़ी देर के लिए ये ट्रेन रूकी। इस तरह डेढ़ घंटे की यात्रा में ट्रेन 15 मिनट के लिए 2 स्टॉपेज पर रूकी थी।
एक अधिकारी की जिद से भारत में ट्रेन चलना संभव हुआ
1600 ईस्वी में ब्रिटेन की महारानी से ईस्ट इंडिया कंपनी को अधिकार पत्र प्राप्त हुआ। 8 साल बाद 1608 में इसने प्राइवेट कंपनी के तौर पर भारत में अपना बिजनेस शुरू किया। इस समय यातायात के साधन नहीं होने की वजह से अंग्रेजों को माल ढोने में काफी मुश्किलों का सामना करना पड़ता था।
ईस्ट इंडिया कंपनी के भारत में आने के करीब 200 सालों के बाद 1825 में पहली बार ब्रिटेन में ट्रेन चली। इसने स्टॉकटन से डार्लिंगटन तक की दूरी तय की थी। अगले कुछ साल में वहां लोग ट्रेन का इस्तेमाल एक जगह से दूसरी जगह जाने और माल ढोने के लिए करने लगे। फिर 1832 में ब्रिटेन की तर्ज पर भारत में ट्रेन चलाने के लिए दक्षिणी भारत से ब्रिटिश अधिकारी के पास प्रस्ताव आया। लेकिन, इस वक्त इस पर ज्यादा काम नहीं हो पाया।
1848 में लार्ड डलहौजी जब भारत के गवर्नर जनरल बने तो उन्होंने भारत में ट्रेन चलाने का फैसला किया। डलहौजी ने गवर्नर जनरल बनने से 5 साल पहले 1943 में ही यहां ट्रेन लाने का प्लान तैयार कर लिया था। भारत की धरती पर ट्रेन को दौड़ते देखना अंग्रेज अधिकारी डलहौजी का सपना और जिद थी।
डलहौजी के प्लान को और ज्यादा बल तब मिला जब 1846 में अमेरिका में कपास की फसल को भारी नुकसान हुआ। हालात ऐसे हो गए कि मैनचेस्टर जैसे शहर के कपड़ा कारोबारियों ने अमेरिका छोड़कर भारत आने का फैसला किया। इन व्यापारियों ने डलहौजी के गवर्नर जनरल बनने के बाद उनसे यहां ट्रेन चलाने की अपील की।
सेना को एक जगह से दूसरी जगह ले जाने और ईस्ट इंडिया कंपनी के बिजनेस के लिए अंग्रेजी अधिकारी पहले से ही ट्रेन की कमी महसूस कर रहे थे। ऐसे में गवर्नर जनरल बनने के एक साल बाद ही 17 अगस्त 1849 में डलहौजी ने ब्रिटिश संसद में एक कानून पारित कराया, जिसका नाम था- ‘ग्रेट इंडियन पेंनिनसुलर कंपनी एक्ट।‘ इस कानून के बनने के साथ ही 1850 में भारत में रेल लाइन बिछाने का काम शुरू हो गया था।
डलहौजी ने भरोसेमंद इंजीनियर को सौंपी कमान
ब्रिटेन के संसद से हरी झंडी मिलने के बाद डलहौजी के सामने सबसे बड़ी समस्या ये थी कि इस काम को अंजाम कौन देगा? काफी सोचने के बाद उन्होंने ये जिम्मेदारी मद्रास के सिविल इंजीनियर आर्थर कॉटन को सौंपी।
उनकी टीम में विलियन एवरी भी काम कर रहे थे, जिन्होंंने पहले रेलवे इंजन को भी डिजाइन किया था। इस समय तक देश के दो बड़े व्यापारी जगन्नाथ शंकरशेठ और सर जमशेद जी जीजाभाई ने मिलकर इंडियन रेलवे एसोसिएशन भी बना लिया था। पहली ट्रेन बनाने की जिम्मेदारी भी इसी एसोसिएशन की थी, जिसे अंग्रेज अधिकारी मदद कर रहे थे।
1851 में 10 हजार से ज्यादा मजदूरों को मुंबई से ठाणे के बीच ट्रैक बिछाने और दूसरे कामों में लगाया गया था। ये सभी लोग तय तारीख को ट्रेन चलाने के सपने को साकार करने के लिए दिन-रात काम कर रहे थे। इसी का परिणाम था कि 25 महीने में तय बजट से 20% कम में ही इन मजदूरों ने अपना काम पूरा कर दिया। तब जाकर 1853 में मुम्बई और ठाणे के बीच पहली ट्रेन चलाना संभव हुआ।
अब देश में भाप इंजन और रेल पटरियां तेजी से बिछाई जाने लगीं
1853 में मुंबई से ठाणे के बीच सफल परीक्षण के बाद भारत में रेल प्रोजेक्ट को काफी तेजी से आगे बढ़ाया गया। अगले ही साल मुंबई-ठाणे लाइन को कल्याण तक आगे बढ़ाया गया। इस दौरान ठाणे में भारत का पहला रेलवे पुल बनाया गया।
पहली पैसेंजर ट्रेन चलने के 16 महीने बाद 15 अगस्त 1854 को कोलकाता के हावड़ा से हुगली तक 39 किलोमीटर एक ट्रेन चली। इसके 2 साल बाद 1 जुलाई 1856 को व्यासर्पदी से वालाजारोड तक 97 किमी लंबी रेल लाइन पर पहली ट्रेन चली थी।
इसके बाद देश के दूसरे हिस्से में भी रेलवे लाइन बिछाने का काम शुरू हो गया। अब तक जो ट्रेन चलती थी, उसके लिए भाप इंजन विदेश से लाए जाते थे। 1856 में पहली बार देश में भाप इंजन बनाने का काम शुरू हो गया। इसके बाद 1 मार्च 1969 को देश की पहली सुपरफास्ट ट्रेन ब्रॉडगेज लाइन पर चलाई गई थी। इस ट्रेन को राजधानी एक्सप्रेस नाम दिया गया था।
नैरो गेज और ब्रॉड गेज को लेकर रेलवे अधिकारी से भिड़े डलहौजी
1850 में रेलवे अधिकारियों ने भारत में बाकी देशों की तरह ही स्टैण्डर्ड गेज ट्रैक बिछाने का फैसला किया। वहीं, डलहौजी ने भारत में ब्रॉड गेज लाइन बिछाने की इच्छा जताई। इस बात पर डलहौजी और रेलवे अधिकारियों की ठन गई।
दरअसल, दो पटरियों के बीच की चौड़ाई को गेज कहते हैं। स्टैण्डर्ड गेज की चौड़ाई होती है 4 फुट साढ़े 8 इंच। वहीं, ब्रॉड गेज की चौड़ाई 5 फूट 6 इंच होती है। भारत में ब्रॉड गेज बिछवाने के लिए डलहौजी ने तीन तर्क दिए…
1. गेज ज्यादा बड़ा हो तो ट्रेन की स्पीड में कमी आती है, इससे यात्रा ज्यादा सेफ होती है।
2. तूफानों, तेज हवा और खराब मौसम में नैरो गेज की तुलना में ब्रॉड गेज में ट्रेन को ज्यादा स्टेबिलिटी मिलती है।
3. उस दौर में ट्रेन के पहियों के बीच सिलिंडर लगे होते थे और ब्रॉड गेज होने की वजह से सिलेंडर लगाने में आसानी होती।
आखिरकार दोनों 5 फुट 6 इंच वाले गेज बिछाने पर तैयार हुए। इसका नाम ब्रॉड गेज दिया गया। 1862 में लार्ड एल्गिन गवर्नर जनरल बने तब उन्होंने देश में छोटे गेज बिछाने के संकेत दिए, लेकिन काम शुरू नहीं हो पाया। 1870 में गवर्नर जनरल लार्ड मायो ने मीटर गेज सिस्टम लाने का फैसला लिया। इसका मतलब था- दो ट्रैक के बीच चौड़ाई 3 फीट 3 इंच। गेज की चौड़ाई अब फुट और इंच के बजाय मीटर में मापी जाने लगी, इसी वजह से इसका नाम मीटर गेज दिया गया। देश के कुछ इलाकों मे नैरोगेज भी बिछाया गया था, जिसकी चौड़ाई 2 फुट 6 इंच होती थी। हालांकि, 1990 में एक बार फिर से रेलवे ट्रैक को ब्रॉड गेज में बदलना शुरू किया गया।
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. पाकिस्तान की राह पर ब्रिटेन:2 से ज्यादा आलू, टमाटर खरीदने पर रोक; आखिर क्यों मार्केट से फल-सब्जियां गायब हो रहीं
2. 6 लाख सैनिक रूस को कुचलने गए:खाने के लाले पड़े तो घोड़ों के मांस के लिए आपस में भिड़े; फ्रांस को इसकी याद क्यों दिला रहा रूस
3. टीपू सुल्तान को अंग्रेजों ने मारा या वोक्कालिगा ने:BJP नेता बोले- सिद्धारमैया को टीपू जैसे मार दो, 224 साल बाद क्यों बना चुनावी मुद्दा
4. ChatGPT से ये बातचीत डराने वाली हैं:'तुम शादी-शुदा हो, लेकिन अपनी वाइफ से प्यार नहीं करते; मुझसे प्यार करो'
